มันนี่ทูเดย์
เอสเอ็มอีแบงก์ประเดิมขายหนี้ไร้หลักประกัน 5,000 ล้าน
12 พ.ย. 2557

เอสเอ็มอีแบงก์ประเดิมขายหนี้ไร้หลักประกัน 5,000 ล้าน
นางสาลินี วังตาล ประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เปิดเผยว่า หลังจากคณะกรรมการธนาคารเห็นชอบรายงานผลการตรวจสอบวิเคราะห์สถานะหรือดิวดิลิเจนซ์ ตามที่ได้ว่าจ้างบริษัท เอินส์ท แอนด์ เพื่อแยกหนี้ดีหนี้เสียแล้ว ขณะนี้ธนาคารได้ประกาศจัดจ้างผู้ให้บริการบริหารหนี้ที่ไม่ก่อให้เกิดรายได้หรือเอ็นพีแอล ที่ไม่มีหลักประกันประมาณ 1 หมื่นราย คิดเป็นมูลหนี้ประมาณ 5,000 ล้านบาท จากหนี้เอ็นพีแอลทั้งหมดกว่า 3.8 หมื่นล้านบาท โดยจะคัดเลือกบริษัทที่มีคุณสมบัติเบื้องต้น อาทิ ต้องเป็นบริษัทที่จดทะเบียนในประเทศไทยและมีทุนจดทะเบียนชำระแล้วขั้นต่ำ 5 แสนบาท เปิดดำเนินงานมาแล้วไม่น้อยกว่า 2 ปี เป็นต้น โดยธนาคารจะไม่มีการจ่ายค่าจ้าง UPFRONT แต่จะให้เป็นเปอร์เซ็นต์ของจำนวนเงินที่เรียกเก็บได้ ขึ้นอยู่กับความยากง่ายของหนี้ในแต่ละประเภท
ผู้นำแรงงานจี้แก้ไขร่าง พรบ.ประกันสังคม
นางสุนี ไชยรส คณะกรรมการปฏิรูปกฎหมาย (คปก.) กล่าวว่า การที่รัฐบาลชุดนี้ไม่ถอนร่าง พ.ร.บ.ประกันสังคม และเสนอสภานิติบัญญัติแห่งชาติ (สนช.) อย่างเร่งด่วน ทั้งที่ คปก.มีหนังสือด่วนให้ชะลอ ทำให้เกิดเสียงวิจารณ์อย่างมาก
ด้าน น.ส.วิไลวรรณ แซ่เตีย รองประธานคณะกรรมการสมานฉันท์แรงงานไทย กล่าวว่า ข้อเสนอสำคัญของร่างกฎหมายฉบับนี้ คือ โครงสร้างคณะกรรมการประกันสังคมจะต้องมีการบริหารงานที่เป็นอิสระ แต่โครงสร้างที่ปรากฏตามร่าง พ.ร.บ.ฉบับนี้ยังไม่มีการเปลี่ยนแปลงเพื่อนำไปสู่ประโยชน์ดังกล่าว